text: Steno miðstøð til viðgerð av sukursjúku verður á Landssjúkrahúsinum
text: #000001
text: Á nýggjárinum byrja tær ítøkiligu fyrireikingarnar at seta tað í verk, sum stendur í virkisætlanini um viðgerðartilboð, fyribyrging, gransking og nýggjan bygning - Novo Nordisk grunnurin fíggjar
text: #000002
text: Nýggja diabetesmiðstøðin skal byggjast upp í bygning C á Landssjúkrahúsinum, sum er hvíti bygningurin til høgru (Mynd: ls.fo)
text: #000003
text: Í tíðindaskrivi frá Heilsumálaráðnum í gjár verður nærri greitt frá, at talan er um eina sokallaða Steno miðstøð, sum verður sett á stovn á nýggjárinum.
text: #000006
text: Heilsumálaráðið og Novo Nordisk Fonden hava í eina tíð arbeitt við at gera eina virkisætlan um viðgerðartilboð, fyribyrging og gransking innan diabetes og endokrinologiskar sjúkur annars. Hetta er gjørt við støði í umfatandi fyrireikandi arbeiði saman við viðkomandi pørtum. Fleiri arbeiðsbólkar við heilsustarvsfólkum o.ø. eru settir, sum eru komnir við uppskotum um átøk at seta í verk. Virkisætlanin er orðað við støði í uppskotum hjá arbeiðsbólkunum.
text: #000011
text: Í virkisætlanini eru ein røð av viðgerðartilboðum innan diabetes og endokrinologiskar sjúkur annars umframt átøk innan fyribyrging. Talan er ikki bara um virksemið á sjálvari Steno Miðstøðini, men á øllum heilsuøkinum, t.d. hjá kommunulæknunum, sum í høvuðsheitum taka sær av sjúklingum við diabetes typu 2.
text: #000012
text: Stórur dentur verður harumframt lagdur á at menna og stimbra gransking innan diabetes og endokrinologi umframt granskingarundirstøðukervi.
text: #000013
text: At hýsa nýggju Steno Miðstøðini skal ein uppíbygging gerast á Landssjúkrahúsinum. Talan verður um at byggja upp í verandi bygning C, sum er hvíti bygningurin, ið vendir oman og niðan frá J. C. Svabosgøtu.
text: #000014
text: Á nýggjárinum byrja tær ítøkiligu fyrireikingarnar at seta tað í verk, sum stendur í virkisætlanini um viðgerðartilboð, fyribyrging, gransking og nýggjan bygning.
text: #000015
text: Samstarvið við Novo Nordisk Fonden verður galdandi í 10 ár og verður fíggjað við tilsamans 123 milliónum krónum. Upphæddin skal brúkast til at fíggja tey átøkini, sum Heilsumálaráðið og Novo Nordisk Fonden eru samd um at samstarva um. Eftir tey fyrstu 10 árini verður møguleiki fyri at leingja samstarvið við Novo Nordisk Fonden í fýra ár í senn.
text: #000016